Бартоломе Леонардо де Архенсола
Сонет

Превод от испански: Александър Муратов, Атанас Далчев, 1978

chitanka.info

Кажи ми, Татко наш, при твойта правда свята

как провидението твое позволява,

докле невинността без срам се оковава,

измамата да бъде съдник на земята?

Кой дава тая мощ и дързост на ръката

срещу законите господни да въстава,

че пада със небето почитта тогава

на победителя несправедлив в краката?

Защо да вдигат пак ръце несправедливи

победни палми, добродетелта да стене

на победилите сред веселбите диви?

Така мълвях, кога, дошла от висините,

една небесна нимфа се яви пред мене:

„Земята мигар е обител на душите?“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.